Neuvoston päätöslauselma,

annettu 25 päivänä kesäkuuta 2002,

huomisen muistin säilyttämisestä - digitaalisen sisällön säilyttäminen tuleville sukupolville

(2002/C 162/02)

EUROOPAN UNIONIN NEUVOSTO

PALAUTTAA MIELIIN Eurooppa-neuvoston Lissabonissa 23 ja 24 päivänä maaliskuuta 2000 hyväksymän strategian, jonka tavoitteena on valmistella Euroopan unionin siirtymistä "tietoon perustuvaan talouteen ja yhteiskuntaan toteuttamalla parempaa tietoyhteiskunta- ja T & K-politiikkaa", sekä "eEurope 2002" -toimintasuunnitelman, joka esitettiin Santa Maria da Feirassa 19 ja 20 päivänä kesäkuuta 2000 kokoontuneelle Eurooppa-neuvostolle ja jossa ehdotettiin digitalisoimisen ja Internetin käytön lisäämistä esimerkiksi sähköisessä kaupankäynnissä, julkisissa palveluissa, terveydenhuollossa ja kulttuurilaitoksissa,

TUNNUSTAA, että Euroopan yhteiskunta ja talous ovat kokonaisuutena yhä riippuvaisempia digitaalisessa muodossa olevasta tiedosta ja että tämän tiedon arkistointi on tulevaisuudessa keskeisen tärkeää kattavan kuvan saamiseksi Euroopan kehityksestä ja kokoelmista,

TOTEAA, että digitaalisessa muodossa luotu sekä saatavilla ja käytettävissä oleva yhteiskuntamme kulttuuri- ja henkinen omaisuus, joka muodostaa huomisen muistin, on sidoksissa nopeasti muuttuvaan teknologiaan, vahingoittumiselle alttiisiin tallennusalustoihin ja on maantieteellisesti laajalle levinnyttä; tämä omaisuus on siten suuressa vaarassa kadota peruuttamattomasti, jollei toteuteta toimenpiteitä sen säilyttämiseksi ja pitämiseksi saatavilla tulevaisuutta varten,

TOTEAA LISÄKSI, että muistiorganisaatioilla, kuten arkistoilla, kirjastoilla ja museoilla, on keskeinen asema näissä toimissa,

TOTEAA MYÖS, että digitaalinen säilyttäminen laajentaa olemassa olevia laajoja julkisia kokoelmia ja että huomattava määrä digitaalista sisältöä on myös yksityisten toimijoiden (kuten kustantajien sekä radio- ja televisioyhtiöiden) hallussa, mikä olisi otettava huomioon tilannetta arvioitaessa ja pitkäaikaissäilytykseen liittyvien toimenpiteiden suunnittelussa,

TOTEAA, että Euroopan yhteisön tutkimusta, teknologista kehittämistä ja esittelyä tarkoittavia toimia koskevasta viidennestä puiteohjelmasta (1998-2002) 22 päivänä joulukuuta 1998 tehtyyn Euroopan parlamentin ja neuvoston päätökseen N:o 182/1999/EY(1) sisältyy toimia, joilla pyritään "mahdollistamaan kielellinen ja kulttuurinen monimuotoisuus", sekä tieteellisiä ja teknologisia tavoitteita, kuten "tieteellisten teosten, kulttuuriteosten ja muiden teosten tuominen ihmisten ulottuville verkottamalla kirjastoja, arkistoja ja museoita", ja TOTEAA LISÄKSI, että kulttuurin ja tieteen saavutusten saatavuutta ja niiden säilyttämistä parantavaan uuteen tietoyhteiskunnan teknologiaan liittyvä tutkimus on edelleen keskeisen tärkeää lähitulevaisuudessa,

TOTEAA, että eurooppalaisen elokuvaperinnön säilyttämisestä ja esiin tuomisesta 26 päivänä kesäkuuta 2000 annetussa neuvoston päätöslauselmassa(2) korostettiin, että elokuvaperinnön kautta kansalaiset ja erityisesti tulevat sukupolvet voivat tutustua "yhteen sadan viime vuoden huomattavimmista taiteellisen ilmaisun muodoista ja samalla ainutlaatuisiin dokumentteihin eurooppalaisesta elämästä, tavoista sekä Euroopan historiasta ja maantieteestä", ja että päätöslauselmassa muistutettiin muun muassa, että asiaan liittyvät ongelmat ovat monialaisia, että alalla ei ole ammatillista erikoiskoulutusta ja että ongelmien edellyttämien toimenpiteiden on oltava ylikansallisia,

PALAUTTAA MIELIIN, että 21 päivänä tammikuuta 2002 annetussa neuvoston päätöslauselmassa "Kulttuuri ja tiedon yhteiskunta"(3) komissiota ja jäsenvaltioita kehotettiin muun muassa "tukemaan kulttuurisisältöjen digitalisointia ja tähän liittyvien järjestelmien yhteentoimivuutta eurooppalaisen kulttuuriperinnön ja eurooppalaisen kulttuurin monimuotoisuuden säilyttämiseksi, suojelemiseksi ja tunnetuksi tekemiseksi,

TOTEAA, että menetelmät tallenteiden, dokumenttien ja arkistojen luomiseksi, varastoimiseksi ja säilyttämiseksi erityisesti digitaalisessa muodossa ovat muuttuneet huomattavasti, ja KOROSTAA, että on jatkettava menetelmien ja suuntaviivojen kehittämistä kyseisten, Euroopan perinnön suojelemisen kannalta keskeisten tallenteiden, dokumenttien, kokoelmien ja arkistojen pitkäaikaiseksi säilyttämiseksi,

ON VAKUUTTUNUT siitä, että tämän vuoksi on erityisen tärkeää kohdistaa huomio kaikkien jäsenvaltioiden yhteisiin käytännön toimiin, joiden avulla voidaan vähentää kulttuurin eri aloilla sovellettavien toimintatapojen suurta hajanaisuutta ja ottaa huomioon sekä teknologiset haasteet että laajemmat sosioekonomiset vaikutukset,

TOTEAA, että tarvitaan digitaaliseen pitkäaikaissäilyttämiseen tähtäävää työtä, jossa otetaan huomioon erilaisissa kansainvälisissä verkostoissa ja organisaatioissa, erityisesti Euroopan neuvostossa, jo toteutetut tai parhaillaan toteutettavat toimet,

EHDOTTAA tarkemmin tutkittaviksi seuraavia tavoitteita ja suuntaa-antavia toimenpiteitä:

- rohkaistaan digitaalisen kulttuurin ja kulttuuriperinnön säilyttämiseen ja saatavuuteen tähtäävien politiikkojen kehittämistä

- luomalla puitteet ja mekanismit jäsenvaltioiden väliselle yhteistyölle kokemusten vaihtamiseksi politiikoista, ohjelmista ja niihin liittyvästä sääntelystä, samoin kuin yhteisten lähestymistapojen kehittämiseksi,

- tukemalla asianomaisia säilytysvastuussa olevia organisaatioita (esim. arkistoja, kirjastoja ja museoita) yhdessä ja erikseen niiden huolehtiessa digitaalisen sisällön kokoamisesta ja sen pitämisestä jatkuvasti saatavilla,

- tutkimalla organisatorisia rakenteita ja teknisiä standardeja, jotka ovat tarpeen luotettavien säilytyspaikkojen muodostamien kestävien ja yhteensopivien verkostojen tukemiseksi,

- edistetään aiheen tunnetuksi tekemistä ja tietoisuutta siitä verkostoissa, joiden avulla voidaan vaihtaa kokemuksia ja tietoja tapahtuneesta kehityksestä, ottaa käyttöön tarkoituksenmukaisia standardeja sekä arvioida ja levittää hyviä käytäntöjä,

- pohditaan sopivia investointeja analysoiden kustannuksia ja vaikutuksia nykyiseen ja tulevaan rahoitukseen sekä tutkitaan mahdollista synergiaa julkisen ja yksityisen rahoituksen välillä,

- parannetaan ammatillista osaamista luomalla mekanismeja tietojen ja taitojen vaihtoa sekä jatkuvaa uusien osaamisvaatimusten ja koulutustarpeiden määrittelyä varten,

- edistetään ongelmiin ja ratkaisuihin liittyvää tutkimusta kehittämällä tutkimusohjelmia, teknologiakokeiluja ja kokeellisia laajamittaisia sovellutuksia,

KEHOTTAA KOMISSIOTA JA JÄSENVALTIOITA tarvittaessa ja oman toimivaltansa puitteissa sekä toissijaisuusperiaatetta täysin noudattaen toteuttamaan tai kehittämään edellä mainittuja toimenpiteitä tai selvittämään niiden toteutettavuutta,

KEHOTTAA KOMISSIOTA

- arvioimaan tilannetta yhdessä jäsenvaltioiden kanssa,

- laatimaan asiasta kertomuksen neuvostolle (periaatteessa joka toinen vuosi tämän päätöslauselman hyväksymisen jälkeen),

- laatimaan tarvittaessa toimintasuunnitelman.

(1) EYVL L 26, 1.2.1999, s. 1.

(2) EYVL C 193, 11.7.2000, s. 1.

(3) EYVL C 32, 5.2.2002, s. 1.